DM ugen afholdes den 22. til 25. juni.

Der blev styrkeløftet, danset, svømmet og meget mere, da Aalborg havn i sommer blev omdannet til én stor sportsarena og den allerførste DM-uge blev afholdt. Her samlede man danmarksmesterskaberne i en lang række sportsgrene i én by og én uge, så der nærmest var tale om en dansk olympiade. Nu er det offentliggjort, at DM-ugen vender tilbage til Aalborg i 2023, hvor der mellem den 22. og 25. juni skal dystes om 200 danske mesterskaber. Ni nye sportsgrene Under den seneste DM-uge var der både store traditionelle sportsgrene på programmet som cykling og para-atletik, men også nyere mere ukendte discipliner indenfor krolf og wakeboard. I 2023 bliver ni nye sportsgrene tilføjet programmet. Sådan så det ud til DM-ugen i 2022: En af dem kommer til at bringe vaskeægte strandfest til havnen i Aalborg, nemlig beachvolleyball. Arrangørerne lover, at landets absolut bedste spillere vil kunne opleves. - En af de ting, der er så mega attraktivt ved beachvolley er, at vi kommer med en fest og et show. Det er en sportsgren med larm på sidelinjen, larm på banen og høj musik. Vi glæder os helt vildt meget til at vise folk, hvad beachvolley kan, siger Cecilie Køllner Olsen, der vandt sølv ved DM i 2022. Foruden beachvolley kommer også faldskærm, golf, kickboxing, kørestolsfodbold, petanque, skydning, triatlon og bueskydning på programmet. I bueskydning kommer tilskuerne på tætteste hold til at opleve, hvordan pilene skærer gennem luften med flere hundrede meter i skundet, når finalerne afholdes på havnen. Mere end 2500 atleter kommer til at dyste på de fire dage, DM-ugen varer, i 39  sportsgrene med over 100 discipliner. Foruden havneområdet vil dysterne foregå på 15 forskellige lokationer. Det er gratis at overvære alle kampene om danmarksmesterskaberne.